Subky Abdul Latif

Haji **Ahmad Subki bin Abdul Latif** atau **Subky Abdul Latif** (28 Julai 1940 – 23 Jun 2020) merupakan seorang penulis, wartawan dan ahli politik Malaysia berbangsa Melayu dari Parti Islam Se-Malaysia. Beliau merupakan kolumnis tetap ruangan *Mens Sana in Corpore Sano* dalam akhbar Harakah terbitan PAS, dan kolumnis bagi portal Harakahdaily. Di peringkat parti, beliau merupakan Pengerusi Sidang As-Sabiqun PAS, platform yang menghimpunkan veteran parti Islam tersebut.

## Keluarga
Beliau dilahirkan di Sitiawan, Perak pada 28 Julai 1940. Beliau berkahwin dengan Hajah Naznah binti Taha dan anak-anak iaitu Dang Fatiha, Hang Muhammad Iftitah, Abdul Latif Rahbar, Muhammad Ramadhan Subky dan Ahmad Huzaifah.

## Dunia penulisan dan kewartawanan
Subky Abdul Latif pernah menjadi pemberita Utusan Melayu dan Warta Negara di Pulau Pinang mulai 1963. Beliau pernah menyertai Kursus Diploma Kewartawanan di Internationales Institut für Journalismus, Berlin Barat, Jerman. Beliau memulakan kerjayanya sebagai seorang wartawan di Utusan Melayu. Beliau merupakan mantan wartawan kanan Kumpulan Akhbar Utusan Melayu yang sangat disegani dan popular dengan tulisannya yang sangat berwibawa selaku pengarang tajuk rencana dan penulis pojok. Pada masa itu, beliau berada di barisan ketiga dalam hierarki pimpinan Utusan Melayu, iaitu Mazlan Nordin (Tan Sri), Osman Abadi dan beliau di tempat ketiga. Hal ini demikian kerana, dalam kalangan  wartawan kanan yang telah lama bertugas di Utusan waktu itu, termasuk Zainudin Maidin (kini Tan Sri), Ali Salim (Jiro) dan lain-lain, Subky Latif lah yang ada latar belakang pendidikan yang agak tinggi iaitu MCE dan pelajaran agama di Gunung Semanggol, Perak.

Beliau kerap mengikuti kursus sambil belajar di negara-negara luar khususnya di negara Eropah yang ditaja oleh pejabat kedutaan asing di Kuala Lumpur. Beliau turut menjadi pengasas beberapa buah akhbar seperti dwi mingguan ‘Suara Rakyat’ dan ‘Suara Merdeka.’ Begitu juga dengan beberapa majalah yang ‘diciptanya’ seperti ‘Sarina’, ‘Keluarga’, ‘Kisah Cinta’ dan ‘Kritik’.

Pada tahun 1976, Tan Sri Mohd Khir Johari melancarkan akhbar ‘Harian Watan’ yang tujuannya untuk menjadi suara bebas. Akhbar dwibahasa itu adalah untuk menjadi alternatif kepada akhbar arus perdana. Bagaimanapun, akhbar yang dipimpinnya itu gagal dan kemudian menjadi tabloid politik mingguan. 

Beliau merupakan pengasas akhbar lidah rasmi PAS iaitu Harakah pada tahun 1978.

## Hasil penulisan
Berikut merupakan antara karya beliau:

* Suka duka politik Tun Razak (1976)
* Krisis Timbalan Perdana Menteri (1976)
* Siapa Ganti Asri (1977)
* Barisan Nasional Digugat dan Digigit (1978)
* Vietnam : Siasah Serampang Banyak Mata (!979)
* Anak Jawa Pelabuhan Kelang : Analisa Awal Pilihanraya Kecil (1980)
* Shah Iran dikehendaki hidup atau mati (1980)
* Malaysia Ke Arah Pemikiran Islam (1982)
* Sokongan dan Tentangan terhadap The Malay Dilemma (1982)
* Kumpulan Fokus Subky Latif Isu: 1977 (1984)
*Dilema Pemuda UMNO (1985) Terbitan Media Intelek
* The Malay Dilemma : Secebis Kertas Usang (1990)
* Kemelut Baru pemuda UMNO! (1996)
* Mula-mula Harakah kini Almanak (2000)
* I.S.A. : Ia Sah Aniaya (2006) Terbitan Gerakan Mansuhkan ISA
* Adam & Hawa : Dari Syurga Ke Jabal Rahmah, Idris : Manusia Bumi, Manusia Langit (2006) Sarjana Media
* Nabi Nuh : Selamatkan Binatang, Tidak Isteri & Anak (2006) Sarjana Media
* Nabi Hud : Nabi Bagi Orang Gagah Dan Mewah, Nabi Salleh : Dibenci Tsamud, Dikasihi Unta (2007) Sarjana Media
* Subky Latif: Istimewa Terkenang (2009) Terbitan Media Icon Sdn. Bhd.
* Anak Apak : Memoir Politik Kewartawanan (2011) Terbitan Kemilau Publika Sdn Bhd
* Fadzil Noor: Dia Guru Dia Kawan (2012) Terbitan Kemilau Publika Sdn Bhd, & Terbitan Penerbitan al-Azim Sdn. Bhd
* Propagandis Zaman (2012) Terbitan Kemilau Publika Sdn Bhd
* Mens Sana In Corpore Sano (2012) Terbitan Kemilau Publika Sdn Bhd

Berikut merupakan antara karya beliau dalam karya orang lain:

* Siapa selepas Tun Razak? (1975) Harun Hassan

* Merdeka melalui Malaysia : sebahagian dari memoir Tun Datu Mustapha (1981) Tun Datu Haji Mustapha bin Datu Harun

Berikut merupakan karya beliau yang diharamkan oleh Kementerian Dalam Negeri

* PAS Masuk Lubuk Merbau (1985) Terbitan Penerbitan Gedung Gua. No. Warta 01-07-1985, P.U. (A) 297

## Dunia politik
Dalam arena politik, Subky Abdul Latif pernah menjadi Ahli Jawatankuasa Kerja PAS Pusat 1983 hingga 2005. Beliau memegang jawatan Ketua Penerangan PAS Pusat bermula tahun 1988. Beliau pernah juga menjawat jawatan Pesuruhjaya PAS Wilayah Persekutuan (2007) dan Naib Ketua Dewan Pemuda PAS Pusat. Kini beliau merupakan Pengerusi Sidang As-Sabiqun PAS, platform yang menghimpunkan veteran parti Islam tersebut.

### Pilihan Raya
Subky Abdul Latif pernah menjadi calon PAS bagi pilihan raya kecil Pelabuhan Kelang 1979 menentang calon MIC, DAP dan Bebas. Pilihan raya tersebut diadakan berikutan kematian Tan Sri V. Manikavasagam. Walau bagaimanapun, beliau tewas. Sebaik sahaja kalah, beliau telah menulis buku *Anak Jawa Pelabuhan Kelang : Analisa Awal Pilihanraya Kecil.* Selain itu, beliau turut bertanding dalam siri pilihan raya umum Malaysia bagi tahun 1982, 1986, 1990, 1995 dan 1999.

## Anugerah dan pengiktirafan

### Pingat dan darjah kebesaran

*
** 2020 -  Kesatria Mahkota Wilayah (K.M.W.)

### Anugerah

*
**2017 - **Tokoh Istiqamah 2017** sempena Muktamar Tahunan PAS ke-63 di Kedah, 29 April
** 2011 - **Tokoh Pemuda** oleh Dewan Pemuda PAS Pusat dalam Muktamar Tahunan Dewan Pemuda PAS Pusat 2011 di Shah Alam, 2 Jun.
** 2011 - **Anugerah Jasa Baktimu Dikenang** oleh Dewan Pemuda PAS Kawasan Machang, 25 April

## Meninggal dunia
Subky Abdul Latiff meninggal dunia akibat sindrom myelodyplastic (MDS) kira-kira jam 11 pagi Selasa, 23 Jun 2020. Awal Jun 2020, Subky dimasukkan ke Hospital Univeristi Islam Antarabangsa Malaysia di Kuantan akibat darah merah rendah, jangkitan paru-paru dan masalah jantung. Almarhum meninggal di rumahnya di Padang Balang, Gombak pada jam 11.05 pagi dan meninggalkan seorang balu serta lima orang anak.

## Rujukan


## Pautan luar
*Kolumnis Subky Latif - Harakahdaily 
*Kolumnis Subky Abdul Latif - Malay Mail
*Kolumnis Subky Latif - Malaysiakini
*Goodreads Subky Abdul Latif
*Twitter Subky Latif - Kolumnis Harakahdaily
*Blog langka Subky Abdul Latif